google/wiki40b huggingface dataset:
Friedrich Kratochwil

Biografi

Kratochwil er født i Lundenburg i Mähren i 1944. Kratochwil studerte filosofi og statsvitenskap i München og tok mastergraden i statsvitenskap ved Georgetown University i 1969. Dernest tok han doktorgraden ved Princeton University i 1976. Han har undervist ved blant annet Maryland, Princeton, Columbia. I 1995 returnerte Kratochwil til Tyskland. Siden 2002 har han innehatt stilling ved internasjonal politikk seksjonen ved European University Institute i Firenze i Italia.

Kratochwils konstruktivisme

Kratochwils analyser har tett tilknytning til lingvistisk filosofi, herunder spesielt retorikken, samt praktisk filosofi og rettsvitenskap.
Kratochwil reiser spørsmål om «mainstream»-teorier innen den grenen av statsvitenskapen som omhandler internasjonale relasjoner (IR) beskriver virkeligheten på en adekvat måte. Han hevder med brodd mot rasjonalistiske tilnærminger at disse velger en smal konseptualisering av politisk og menneskelig adferd. Med basis i kritikk av den dominante epistemologien ønsker Kratochwil å utforske regler og normers rolle i det politiske liv, samt i analysene av det politiske liv.
Rasjonalistiske tilnærminger forfektes først og fremst av neorealister og av den neoliberale institusjonalistiske skole innen IR. Rasjonalistene forklarer fenomener i samfunnet med grunnlag i positivistisk epistemologi. Positivistiske forklaringer adopterer en forståelse av rasjonalitet, hvor instrumentelle vurderinger er sentrale i vurderings- og beslutningsprosessen. Kratochwil hevder at denne forståelsen ekskluderer interessante spørsmål, som kunne ha blitt belyst i analyser av hvilke mål aktørene i det internasjonale statssystemet måtte inneha. Kratochwil argumenterer mot rasjonalistenes avvisning av politikkens normative karakter i vitenskapens navn. Dermed fokuserer han på hverdagsspråk og normene som leder frem til en gitt adferd.
Ugyldighet

Ugyldighet er det forhold at en avtale eller et vedtak ikke blir bindende.

Ugyldighet i norsk avtalerett

I norsk avtalerett er det gitt en rekke ugyldighetsregler i avtaleloven av 1918 i tredje kapittel (§§ 28 til 38). Det skilles i norsk rett mellom sterke og svake ugyldighetsgrunner, hvor de sterke kan påberopes til tross for god tro hos den annen part. De svake ugyldighetsgrunner gjør kun en avtale ugyldig hvis den annen part har vært uaktsom eller i ond tro.
De sterke ugyldighetsgrunner er vold og grov tvang (§ 28), forvanskning og falsk (§ 32) og habilitetsmangler (slik som umyndighet etter vergemålsloven av 2010 § 9).
De svake ugyldighetsgrunner er simpel tvang (§ 29), svik (§ 30), utnyttelse (§ 31), feilskrift (§ 32), pro forma (§ 34) osv.

Avtaleloven § 36

Avtaleloven § 36 er en generalklausul for kontraktsrevisjon. Den åpner for muligheten til å revidere kontrakter som er urimelige etter sitt innhold.
Buekorpsmuseet

Buekorpsmuseet i Bergen ble etablert i 1977. Den holder til i Murhvelvingen, eller Muren en gammel bygning fra 1560-årene på Strandsiden bygget som privatbolig for Erik Rosenkrantz. Her er oppbevart gjenstander fra alle buekorpsene. Samlingene inneholder effekter fra alle aktive buekorps  og en del av dem som er nedlagt. Det har eksistert ca. 200 buekorps i Bergen. En antar at borgervæpningen var forbilde for buekorpsene og museet har en fullstendig offisersuniform fra borgervæpningen. Det finnes også en rikholdig buekorpslitteratur og eksemplarer av alle buekorpsbladene som er utkommet. Her finnes også en samling av buekorpsfaner, trommer, sabler etc.. I det innerste rommet er det plass til spesialutstillinger f. eks. ved de forskjellige buekorpsenes jubileer.
Juncker-kommisjonen

Juncker-kommisjonen er den fjortende europakommisjon siden 1967. Kommisjonen tiltrådte 1. november 2014 og ledes av president Jean-Claude Juncker. Den etterfulgte José Manuel Barrosos andre kommisjon. Kommisjonen er valgt for perioden 2014 til 2019.

Valget av Juncker

Ved europaparlamentsvalget 2014 stilte Jean-Claude Juncker til valg som førstekandidat for det konservative Det europeiske folkepartiet og dermed også som kandidat til presidentvervet i Europakommisjonen. Førstekandidatene for de øvrige store partiene var Martin Schulz for sosialdemokratene, Guy Verhofstadt og Olli Rehn for de liberale, Ska Keller og José Bové for de grønne og Alexis Tsipras for venstrepartiene.
Det europeiske folkeparti ble det største partiet i Europaparlamentet med 221 representanter. 
Den britiske regjeringssjef David Cameron og likeledes den ungarske regjeringssjef Viktor Orbán talte imot å nominere Juncker som leder av Kommisjonen. Cameron kritiserte systemet der førstekandidatene også var kandidater til vervet som kommisjonspresident, da det etter hans oppfatning ville føre til en politisering av Kommisjonen. Den sosialdemokratiske gruppen i Europaparlamentet ledet av Martin Schulz, stilte seg bak Junckers kandidatur.
Det europeiske råd nominerte deretter Juncker som leder av kommisjonen og 15. juli 2014 valgte Europaparlamentet ham som kommisjonspresident. Vedtaket i Det europeiske råd ble gjort mot stemmene til Storbritannia og Ungarn.
Design

Design er et internasjonalt begrep som både betegner skaperprosessen av en gjenstand eller et produkt med tanke på formgiving og funksjon, og selve resultatet av denne prosessen. Betegnelsen brukes ofte innen håndverk, industri og  kunstindustri, og den kan deles opp i blant annet klesdesign, møbeldesign, industridesign og grafisk design. Design har tradisjonelt blitt plassert i grenselandet mellom håndverk og kunst. Betydningen av design som konkurransevirkemiddel avspeiles i begrepet strategisk design, som er utviklet etter år 2000.
En designer er en som har design som profesjon. I Norge kan man utdanne seg innen designfag ved flere læresteder, blant andre Arkitektur- og designhøgskolen AHO og NTNU (industriell design), Kunsthøgskolen i Oslo KHIO og Kunst- og designhøgskolen i Bergen KHiB (møbel- og klesdesign), Oslomet (produktdesign) og flere andre læresteder innen andre designretninger. Det er også mulig å gå yrkesrettet videregående skole i utdanningsprogrammet Design og håndverk, der man går to år på skole fulgt av to år i lære i en bedrift.

Designloven

Norge har en egen lov av 14. mars 2003 nr. 15 om beskyttelse av design, ofte kalt designloven. Der er design definert i § 2 nr. 1 som «utseendet til produkt eller en del av et produkt som særlig følger av de karakteriserende trekkene ved linjene, konturene, fargene, formen, strukturen eller materialet til produktet eller produktets ornamentering.»
Enerett og rettsvern for design kan oppnås for en tidsperiode ved designregistrering hos Patentstyret. Registrering kan nektes blant annet av design som inneholder offentlig våpen eller tegn, statsflagg og lignende.
Designloven avløste den tidligere lov av 29. mai 1970 nr. 33 om mønster, og den nye loven har sammenheng med Norges forpliktelser etter EØS-avtalen.
Grace and Nuance

Grace and Nuance er et musikkalbum med Rumble in Rhodos, utgitt i 2013.
Médaille militaire

Médaille militaire (norsk: Militærmedaljen) er en fransk, militær utmerkelse innstiftet 22. januar 1852 av Louis-Napoléon Bonaparte, som da var president og som senere ble keiser, til belønning av underoffiserer eller menig mannskap som har utvist mot i strid med fienden. Mannskaper i både hæren og flåten kan tildeles medaljen. Medaljen tildeles også Frankrikes høyeste offiserer, da for fremragende lederskap. I meget sjeldne tilfeller kan Médaille militaire også tildeles bysamfunn, militære eller andre enheter. Blant franske utmerkelser rangerer Médaille militaire etter Frigjøringsordenen, men foran Den nasjonale fortjenstorden. Medaljen forvaltes av Æreslegionens kanselli.

Bakgrunn

Da Médaille militaire ble innstiftet var den Frankrikes eneste dekorasjon for belønning av menige og underoffiserer. Behovet for belønning av heroisk innsats hadde økt, i særdeleshet som følge av Frankrikes erobring av Algerie. Den kom til å bli utdelt i stort antall, særlig under de store krigene Frankrike har vært engasjert i. Medaljens prestisje økte som følge av at den også ble tildelt landets fremste militære ledere, generaler, admiraler og marskalker.

Utforming

Ved innstiftelsen bar medaljen Napoleon IIIs portrett i medaljongen, som på toppen hadde en keiserlig ørn. Ved innføring av republikk ble utformingen endret. Médaille militaire består nå av en madaljong med republikkens personifiserte portrett omgitt først av en blåemaljert bord med innskriften «République Française» og deretter av en laurbærkrans. Baksiden bærer innskriften «Valeur et Discipline». Medaljongen er opphengt i et ledd bestående av korslagte våpen og et anker. Medaljebåndet er gult med grønne kanter.

Norske mottagere

Kong Haakon og kong Olav ble begge hedret med Médaille militaire.
Åsgard Transport

Åsgard Transport er en rørledning som transporterer gass fra feltene  Åsgard,  Heidrun,  Norne og  Draugen til gassanlegget på Kårstø.
Den 707 kilometer lange rørledningen ble satt i drift 2. oktober 2000 og har en diameter på 42 tommer.
Funckska huset

Funckska huset er en bygning som ligger ved Kornhamnstorg 53 i Gamla stan i det sentrale Stockholm. Bygningen ble opprinnelig oppført på 1640-tallet, men ble bygget om i 1908. Ferdinand Boberg sto for tegningene. Boberg var i denne perioden ansatt i firmaet Bankirfirman E. Öhman j:r. Ved ombyggingen ble huset forhøyet med to etasjer og de gamle gavlene ble gjenskapt på det nye taket.
Mot øst grenser huset til Funckens gränd som forbinder Kornhamnstorg med Västerlånggatan. Ovenfor husets port finnes en inskripsjon som forteller at på dette stedet oppførte Tomas Funck et hus som ble bygget på i 1908.
Tordenstierne

Historikk

Nils Sveinsson ble gitt adelsbrev av kong Hans den 20. juli 1505. I litteraturen er det hevdet at han ble adlet for sin innsats da Vennersborg ble inntatt, hvilket er uhistorisk. Nils Sveinsson tilhørte den såkalte lavadelen, noe som kommer til uttrykk i epitetet av våpen ved hans navn: «Niels Swendsson aa vapenn» (1541, DN VI, nr. 741). Navnet «Tordenstjerne» ble ikke benyttet før sent på 1600-tallet. 
Danmarks Adels Aarbog vl ha det til at han først ble gift med den presumptivt båhuslenske adelskvinnen Eline Henriksdotter Maaneskiold av Rise, men at ekteskapet var barnløst. Dette mangler dekning i samtidige kilder, og er trolig en ren spekulasjon. 
Nils Sveinssons eneste dokumenterte ektefelle er (hustru) Ingeborg Torsteinsdotter, nevnt 1549. Hun må regnes som mor til alle de tre kjente sønnene, gitt ordlyden arveskiftet fra 1587. Sønnene var Christoffer Nilsson til Haukvik (1575) og Solum (1580, 1582), Laurits Nilsson til Stenshorne og Jon Nilsson til Gullaug. 
Jon Nilsson til Gullaug (død cirka 1592) ble etterfulgt av sin sønn, Auen Jonsson til Gullaug. Den sistnevntes sønn Jon Auensson til Gullaug (død mellom 1648 og 1661) nevnes i 1626. Hans sønn var Auen Jonsson til Gullaug, hans sønnesønn var Niels Auensen til Gullaug og hans sønnesønns sønn var Auen Nielsen Tordenstjerne.
Den 5. februar 1734 mottok Niels Auensen Tordenstjerne kongelig stadfestelse av sitt adelskap. I det samme året ble hans sønn født. Auen Nielsen Tordenstierne vokste opp på setegården og reiste deretter til København, hvor han i 1753 ble kansellisekretær. Han fikk også tittelen hoffjunker.
Det sies at Auen Tordenstjerne etter en stund ble halvgal. Etter sitt opphold i København og Paris ble han syk og vendte hjem til Gullaug. Han isolerte seg i to rom i enden av huset, Det røde kammer og Det blå kammer. Det var små og mørke rom hvis blyvinduer gjorde det vanskelig for dagslys å trenge inn. Auen Tordenstjerne viste seg aldri på dagtid, og om kveldene og natten vandret han i hagen og langs stranden iført en mørk frakk og en mørk maske foran ansiktet. Han ble lojalt fulgt av sin tjener, som var en «neger». Den siste Tordenstjerne døde den 21. februar 1771.
Da hovedbygningen på Gullaug i 1843—44 ble ombygget, ble det funnet noen brev og dokumenter i veggen. De avslørte at Tordenstjerne hadde vært forelsket i en bondedatter. Han hadde likevel måttet oppgi sin kjærlighet på grunn av foreldrenes manglende samtykke og kravene som hans stand satte.
Merrimack kullkraftverk

Merrimack kullkraftverk er et kullkraftverk i Merrimack County, delstaten New Hampshire i det nordøstlige USA. Det har en installert produksjonskapasitet på 460 MW, fordelt på 2 blokker / turbiner. Operatør er delstaten.
Anlegget ble bygget ut i årene 1960–1968. Brenselkilden er kull.  Årlig utslipp av CO2 i 2006 var på 3,371 mill tonn.
Oryctoderus gracilior

Utseende

En middelsstor til nokså stor (ca. 30 millimeter), avlangt oval, blankt rødbrun til svart hornbille. Denne slekten mangler horn eller knøler på hodet og pronotum og ser derfor ikke ut som typiske hornbiller. Beina er kraftige, leggene på yttersiden med tenner, fotleddene ganske brede, spesielt hos hannen.

Utbredelse

Arten lever på Molukkene.
Fuego (sang)

Bakgrunn

Den kypriotiske kringkasteren RIK kunngjorde at Eleni Foureira skulle representere Kypros i Eurovision Song Contest i 2018. Låten «Fuego» ble offentliggjort som landets bidrag 1. februar 2018, og hele låten ble utgitt en måned senere.
Frem mot semifinalen ble sangen stadig mer populær, og dagen før første semifinale gikk låten til topps på spillselskapenes favorittliste. 
«Fuego» ble fremført som siste bidrag i semifinale 1, tirsdag 8. mai 2018 i Eurovision Song Contest i Lisboa, og endte på andreplass. I finalen var den det 25. og nest siste bidraget ut på scenen, og endte også her på en andreplass.

Om sangen

Låtens tittel er «Fuego», som er spansk for ild. Resten av teksten er imidlertid på engelsk, og Foureira sier sangen skal fortelle at kvinner kan være «sexy og mektige, og at det ikke er noe galt med det».
The Global Citizens Band

The Global Citizens Band er et band bestående av en samling av musikere med bakgrunn fra reggaemusikk. Medlemmene har bakgrunn fra ulike deler av verden, derav bandets navn. Bandet er mest kjent for samarbeidet med artisten Admiral P
The Global Citizens Band har også backet for artister som Nico D, Essa Cham, B Flow, Milz, Cactus Agony og Zedway.
South Bay kraftverk

South Bay kraftverk er et kombinert oljekraftverk og gasskraftverk i delstaten California i USA. Det har en installert produksjonskapasitet på 704 MW, fordelt på 4 turbiner. Dette er et av delstatens mellomstore fossile kraftverk målt etter installert produksjonseffekt. Anlegget ble påbegynt omkring 1960 og stod ferdig i 1971. Brenselkilden er naturgass og olje.
Podium (band)

Podium er et rockeband fra Overhalla i Trøndelag som består av Christian Klykken (sang og gitar), Terje Husa (gitar), Terje Lennavik (bass) og Tomas Haugum (trommer). 
Bandet ble opprinnelig starter under navnet «Lightning Crashes», og hadde da en litt annen besetning, samt at de da sang på engelsk. Idag synger bandet imidlertid på norsk, fordi de syns det høres tøffest ut.
Bandet har etterhvert turnert usedvanlig mye, og spesielt stor suksess har de oppnådd i Nord-Norge.
EP-en 100Tusenting kom ut i 2003, og her kommer bandets lydbilde tydelig fram: Tung, melodiøs rock med stadig nye hooks og kraftige hint om bandets livetrøkk.
I 2006 tok bandet turen til Svalbard, forøvrig et av de stedene de nyter størst suksess, nærmere bestemt til en nedlagt gruve i Skansebukta fem mil fra Longyearbyen for å spille inn sin første video, «Askeminister», som har blitt vist både på NRK Urørt Jukeboks og ZTV.
Bandet er nå tatt inn under manager Robert Mæres vinger, ringreven som har hatt en finger med i spillet for de fleste sukessrike rockeband fra Trøndelag, og optimismen rundt bandets fremtid er nå naturligvis store. Bandets debutplate Plan B ble sluppet 9. juni 2008. Plata er produsert av Trond Holter, og med han med på laget er Podium løftet opp på et helt nytt nivå hva trøkk angår. Bandet høres på plata ut som sine amerikanske forbilder Queens of the Stone Age og Foo Fighters.
11. januar 2008 deltok bandet i den første delfinalen i Melodi Grand Prix som ble arrangert i Stavanger. Der deltok de med låta "Lystgass" og kvalifiserte seg til "Siste sjansen" på Stratos i Oslo 6. februar. Derfra kom de ikke videre til finalen i Oslo Spektrum.
Bandets opprinnelige gitarist Håkan Fjerdingen forlot bandet i 2011, og ble erstattet av Terje Husa i 2012, etter et mellomspill fra Anders Brønstad.
Sydney (Nova Scotia)

Historie

Sydney ble grunnlagt av britene i 1785, fikk bystatus i 1904 og mistet bystatusen i 1995. Sydney var hovedstad i Cape Breton-kolonien til 1820, da kolonien ble slått sammen med resten av Nova Scotia, og hovedstaden ble flyttet til Halifax.
Augustteglfly

Utseende

Et middelsstort (vingespenn 28 – 40 mm), kraftig bygd, gulbrunt eller rødbrunt nattfly. Hunnene er gjerne noe mørkere og mer rødlige enn hannene, men begge kjønn varierer ganske mye i fargen. Et godt kjennetegn er en liten, svart flekk rett bak ringmerket i forvingen. Forvingen er vanligvis gulbrun, men noen hunner er rødbrune. Nyre- og ringmerkene er lysere med mørke kanter og er vanligvis i det minste synlige, hos de fleste individene er i alle fall nyremerket tydelig. Bak ringmerket er det en liten, svart flekk (tappmerke). Mellomlinjene, som avgrenser vingens midtfelt er brunsvarte, smale og går i sik-sak. De konvergerer forholdsvis lite mot bakkanten av vingen. I den ytre delen av vingen er vingeårene mørke. Bakvingen er gråhvit, silkeaktig glinsende.

Levevis

Augustteglflyet lever i åpne skog og på heier. Larvene lever særlig på bjørk (Betula spp.) og blåbær (Vaccinium myrtillus), men kan også finnes på mange andre trær, busker og urter som syrer (Rumex spp.) og kjemper (Plantago spp.). De voksne sommerfuglene flyr om natten, mest i august, som det norske navnet tyder på, men de kan også finnes i slutten av juli og begynnelsen av september.

Utbredelse

Augustteglflyet er utbredt i Europa og i det nordlige Asia østover til Kamtsjatka. I Norge finnes den nord til Sør-Trøndelag.
Silt

Silt er en finkornet jordart med en kornstørrelse som er mellom 0,002 og 0,06 mm. Silt med en kornstørrelse på 0,02–0,06 mm kalles grovsilt og er vanlig i såkalte finmoer. Andre betegnelser for silt er såkalt mojord, som har en karakteriserende partikkelstørrelse omkring 0,002–0,06 mm og består av enten av kvabb (vanlig i Østerdalen og Hallingdal), koppjord (vanlig i Solør) og mjele (vanlig på Romerike).
Siltfraksjonen er den nest fineste fraksjonen som vi får ved sikting av sedimenter. Fraksjonen som har kornstørrelse under 0,002 mm kalles leire. Silt kan enkelt skilles fra leire ved å tygge prøven – hvis det ikke kan høres en knaselyd, er det leire.
Silt er dannet ved avleiring i stille vann eller ved isens bevegelse slik som leire, og vil derfor ofte forekomme sammen med leire enten i spesielle sjikt eller blandet med leira.
Huaca Pucllana

Huaca Pucllana, eller Wak'a Pukllana, er et arkeologisk sted i Miraflores i Perus hovedstad Lima. Det stammer fra limakulturen, som utvikla seg langs den peruanske sentralkysten i perioden 200–700. Det viktigste byggverket på stedet er et 25 meter høyt tempel av adobe og leire. Rundt den er det flere torg, åpne plasser og mindre byggverk. I Huaca Pucllana er også funnet rester etter den etterfølgende warikulturen (ca. år 500–900).
Longchuan (Heyuan)

Longchuan (kinesisk: 龙川县; pinyin: Lóngchuān Xiàn) er et fylke i provinsen Guangdong i Folkerepublikken Kina. Det ligger i byprefekturet Heyuan.
Befolkningen var på 839 444 innbyggere i 1999.

Samferdsel

Den viktige jernbanelinjen Jingjiubanen har stoppested her på sin ferd fra Beijing vestbanestasjon til Kowloon i Hongkong. Denne linjen løper gjennom blant annet Hengshui, Heze, Shangqiu, Xinzhou (ved Wuhan), Jiujiang, Nanchang, Heyuan, Huizhou og Shenzhen.
Kinas riksvei 205 passerer gjennom området. Den begynner i Shanhaiguan i Hebei og ender opp sør i Shenzhen i provinsen Guangdong. Underveis er den innom blant annet Tangshan, Tianjin, Zibo, Huai'an, Nanjing, Wuhu, Sanming, Heyuan og Huizhou.
Neo Digital Mindscapes

Neo Digital Mindscapes er et musikkalbum med Tore Morten Andreassen, utgitt i 2011.
Grebbelinjen

Grebbelinjen (nederlandsk: Grebbelinie) var en fremskutt forsvarslinje for Den nye hollandske vannlinjen og basert på oversvømmelse av landområder ved fare for angrep. Grebbelinjen gikk fra Grebbeberg i Rhenen og nordover til IJsselmeer. Grebbelinjen ble etablert i 1745 og var det nederlandske forsvarets sentrale forsvarslinje ved det tyske angrepet i 1940. Grebbelinjen ble nedlagt som forsvarsverk i 1951.
Francesco Sfondrati

Francesco Sfondrati (født 26. oktober 1493 i Cremona i Italia, død 31. juli 1550 samme sted) var en av Den katolske kirkes kardinaler. 
Keiser Karl V gjorde ham til greve av Riviera di Lecco. Da han ble enkemann, trådte han inn i den geistlige stand, og kalt til Roma. I 1542 ble han biskop av Sarno. 
Han ble kreert til kardinal av pave Paul III den 19. desember 1544.
Han ble en entusiastisk pådriver for den kirkelige reform, og ble medlem av inkvisisjonen. Han var involvert i arbeidet med å oppnå forsoning med protestantene i Tyskland. Han ble biskop også av Capaccio og senere av Cremona. 
Etter Paul IIIs død var han den tyske keisers kandidat til paveverdigheten i 1550, men ble ikke valgt.
John Hughes

Bakgrunn og karriere

Hughes ble født i Lansing, Michigan og begynte sin karriere som copywriter i Chicago. Han debuterte som manusforfatter i 1982 med komedien Class Reunion, og som regissør i 1984 med Sixteen Candles. Han debuterte som produsent året etter på den kjente ungdomsfilmen The Breakfast Club – en film hvor han i tillegg hadde både regi og manus på. Ved siden av ovennevnte filmer har han på regisiden blant annet stått bak titler som Weird Science (1985) (også manus), Skulk med stil (1986), Uncle Buck (1989) og Curly Sue (1991). På de tre sistnevnte har han i tillegg hatt manus og vært produsent. Han er imidlertid notert med langt flere titler på manussiden, og ved siden av ovennevnte titler kan en nevne filmer som Hjelp, vi må på ferie til Europa (1985), Hjelp, det er juleferie (1989), Alene hjemme 1-2-3 (1990–97), Dennis the Menace (1993) og 101 Dalmatinere (1996). Han har i tillegg vært produsent på de fleste av sine filmer.
De filmene som han fremfor noen andre huskes for er kanskje ungdomsfilmen The Breakfast Club og komedien Alene hjemme. The Breakfast Club ble rangert som tidenes beste high school-film av Entertainment Weekly. Filmene hans på 1980-tallet førte til at trender ble skapt innen både mote, musikk og ikke minst hår.
Hughes regnes som den personen som populariserte termen «dating» på 1980-tallet. Hans karriere tok for alvor av med Å, for en bursdag! i 1984. Det var via hans filmer at den rødhårede Molly Ringwald fikk stjernestatus på 1980-tallet. Hun ble raskt ansett som selve bildet på 80-talls tenåringen. Hughes storhetsfilmer på 80-tallet har hatt stor påvirkning på de som kom etter ham. Filmskapere som Judd Apatow («The 40 Year Old Virgin», «Knocked Up», «Superbad») og Wes Anderson («Rushmore», «The Royal Tenenbaums» og «The Life Aquatic with Steve Zissou»). Hughes filmer var ofte lagt til amerikanske High School-miljø og i likhet med mange av sine mest kjente karakterer skal han ha hatt det nokså tøft på high school. Han tok artium i 1968 ved Glenbrook North High School, Northbrook i Illinois.
På slutten av 90-tallet, trakk Hughes seg mer eller mindre tilbake for å tilbringe mer tid med familien, samt drive med gårdsbruk i Illinois. Han regisserte sin siste film i 1991 og var produsent siste gang i 2001. Han fortsatte imidlertid som manusforfatter under psevdonymet Edmond Dantès. Hans siste manusoppdrag var på filmkomedien Drillbit Taylor fra 2008.
Han har også fått en episode fra serien One Tree Hill dedikert til minne om han etter hans dødsfall.

Dødsfall

Hughes ble rammet av et hjerteinfarkt torsdag morgen den 6. august 2009 da han var ute og spaserte på Manhattan hvor han besøkte familie. Han etterlot seg kona Nancy – som han var gift med i 39 år – og to barn, John og James.